So, jy het 'n boek geskryf deur Rachelle du Bois | Bydraes | Woes - Kreatiewe platform vir Afrikaans
Titel: So, jy het 'n boek geskryf
Rachelle du Bois Premium+ Lid
Aantal woorde: 685
Datum gepubliseer: 29 Sep 2015
Jy het dit na drie of meer uitgewers gestuur in die hoop dat hulle sou belangstel om dit uit te gee. In jou geestesoog het jy gesien hoe jou boek in sy pragtige omslag op die winkelrakke pryk. Jy het maande lank hoopvol gewag, die pos dopgehou.
Dis nou een jaar en etlike maande later. Al drie die uitgewers het jou manuskrip afgekeur en nou lê dit en stof vergaar iewers in ’n laai. Jy verstaan nie hoekom nie – jou ma het gesê dis pragtig, jou vrou/man dink jy’s ’n ster, jou boeties en sussies spog oor hul skrywer broer/suster. Maar jy is moedeloos en dink aan opgee, want as jy goed geskryf het, sou hulle mos jou storie aanvaar het vir publikasie, dan nie? Jy gaan nooit jou boek in jou hande hou of in die e-boekwinkels sien nie. Sug.
• Jy kan deesdae ‘n boek skryf, laat proeflees/beta- lees/redigeer en self uitgee.
• Jy kan dit so vining of so tydsaam doen as wat jy wil en jy wag vir niemand nie.
• Die tegnologie het self-publikasie moontlik gemaak en vandag kan enige skrywer ’n boek skryf, dit self uitgee, en dit by ’n boekwinkel soos Amazon.com verkoop.
• Dit is selfs moontlik om jou boeke by al die Suid-Afrikaanse boekwinkels te plaas.
• Dis ’n nuwe manier van boeke skryf en verkoop en het die buitelandse markte op hol.
• Skrywers wag nou nie meer vir toestemming om te skryf en hul stories te verkoop nie. Hulle doen dit self.
Hou die volgende in gedagte as jy onafhanklik wil skryf en self wil uitgee:
• Baie tyd, toewyding, self-dissipline en vasbyt is nodig.
• Wees gereed vir baie ure se sit voor die rekenaar om jou storie uit jou kop uit op die rekenaarskerm te kry.
• Sukses kom nie oornag nie.
• Maak seker jou verhaal is goed geskryf, met geloofwaardige karakters, ’n sterk storielyn, sterk dialoog en vloeiende narratief. Lees, lees, lees ander skrywers se boeke; leer van hulle.
• Moenie die fout maak om te dink jy kan ’n leser flous met ’n minderwaardige produk nie. Jou boek moet blink soos die son voor hy winkel toe gaan.
• Jy moet jou eie werk doen – hierdie manier van boeke skryf en uitgee is baie nuut in Suid-Afrika en skrywers moet die geleentheid aangryp om so vining moontlik soveel moontlik boeke te skryf en in die winkels te kry.
• Jy sal jou eie bemarkingsveldtog moet loods tensy jy iemand wil huur om dit vir jou te doen.
• Jy het ’n webwerf nodig en tensy jy geld beskikbaar het, gaan jy dit self moet ontwerp.
• Jy moet jou eie boek in ’n e-boek omskep wat op alle tablette gelees kan word.
• Jy moet besluit of jy harde kopieë van jou boek wil laat druk. Dis baie duur en die boek moet op een of ander manier versprei word. E-boeke kos niks om uit te gee nie.
• Moenie dink jy gaan oornag ryk word nie. Lesers moet eers van jou weet voor hulle jou boeke koop en as jou boek van goeie gehalte is, sal hulle weer jou boeke koop en ook vir ander daarvan vertel.
• Moenie ontmoedig raak nie. Die eerste probeerslag is nooit die beste nie, maar soos met alle dinge, moet jy eers kruip voor jy kan loop.
• As jy nie ander boeke lees oor hoe om te skryf nie, sal jy nie weet hoe nie en gaan lesers nie jou boeke koop en lees nie.
Een Afrikaanse skrywer het reeds elf boeke geskryf en self uitgegee en hulle is almal in boekwinkels in die buiteland en plaaslik beskikbaar. Jy kan dit ook doen. Vir meer inligting besoek http://rachelledubois.com
As jy egter voel jy wil eerder die tradisionele pad volg en jou naam in koerantopskrifte sien, dan is die groot uitgewers vir jou. Jy moet kennis neem dat uitgewers (byvoorbeeld Lapa, NB Uitgewers, Human & Rousseau, ens.) honderde manuskripte moet keur. Hulle is besige mense met baie streng vereistes waaraan tot die letter voldoen moet word en as jy nie vooraf uitgevind het wat hul van jou wil hê nie, sal hulle jou manuskrip afkeur.
E-pos Rachelle du Bois
Lees ander artikels deur Rachelle du Bois
3 jaar 11 maande 3 weke 4 dae 20 ure oud
So, jy het 'n boek geskryf
Ek vind dit nogal heel insiggewend.
3 jaar 11 maande 3 weke 5 dae 2 ure oud
Eg Suid Afrikaans Diens Avontuur Inspirerend Dankbaarheid Behoefte Vreugde Hoop Seeninge